KOMISIJOS REGLAMENTAS (EB) Nr. 770/2008
2008 m. rugpjūčio 1 d.
kuriuo iš dalies keičiamas Reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 42 straipsnio 8a punktą,
kadangi:
(1)
1990 m. birželio 26 d. Tarybos sprendime 90/424/EEB dėl išlaidų veterinarijos srityje (2) nustatyta Bendrijos finansinės pagalbos gyvūnų ligų likvidavimo programoms teikimo tvarka.
(2)
Komisijos reglamentas (EB) Nr. 349/2005 (3) taikomas valstybėms narėms teikiamai Bendrijos paramai, atlyginant reikalavimus atitinkančias išlaidas, susijusias su tam tikromis gyvūnų ligų likvidavimo priemonėmis.
(3)
2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių ir panaikinančia Direktyvą 92/40/EEB (4) nustatytos naujos kovos su šia liga, net mažo patogeniškumo virusais, priemonės.
(4)
Sprendime 90/424/EEB, iš dalies pakeistame Sprendimu 2006/53/EB (5), nustatyta, kad Bendrijos finansinė pagalba gali būti skirta tam tikroms valstybių narių paukščių gripo likvidavimo priemonėms įgyvendinti. Šio sprendimo 3a straipsnyje nustatyta, kad Bendrijos finansinė pagalba paukščių gripui likviduoti teikiama, tik jeigu buvo įgyvendintos Direktyva 2005/94/EB nustatytos būtiniausios kovos priemonės.
(5)
Atsižvelgiant į šį pakeitimą, Reglamentą (EB) Nr. 349/2005 reikėtų atnaujinti.
(6)
Reglamente (EB) Nr. 349/2005 nustatyta, kad Bendrijos finansinė pagalba mokama remiantis prašymu atlyginti išlaidas, prie kurio pridedama finansinė ataskaita, sudaryta iš „adekvačios kompensacijos“ ir „veiklos išlaidų“ skyrių. Reikėtų, kaip tai jau daroma teikiant „adekvačios kompensacijos“ skyrių, susieti minėtos finansinės ataskaitos „veiklos išlaidų“ teikimą su pranešimu apie konkretų sprendimą, nustatantį finansinės paramos pradžią.
(7)
Todėl Reglamentą (EB) Nr. 349/2005 reikia atitinkamai iš dalies pakeisti.
(8)
Šiame reglamente nurodytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 349/2005 iš dalies keičiamas taip:
1)
1 straipsnio 1 dalis pakeičiama taip:
„1. Šis reglamentas taikomas valstybėms narėms teikiamai Bendrijos paramai, atlyginant šio reglamento 3, 4 ir 5 straipsniuose nurodytas, reikalavimus atitinkančias išlaidas, susijusias su ligų likvidavimo priemonėmis, atvejais, nurodytais:
a)
Sprendimo 90/424/EEB 3 straipsnio 1 dalyje ir 3a straipsnio 1 dalyje, išskyrus ligas, kuriomis serga arklinių šeimos gyvūnai;
b)
minėto sprendimo 4 straipsnio 1 ir 2 dalyse, 6 straipsnio 2 dalyje ir 11 straipsnio 1 dalyje.“
2)
2 straipsnio pirmos pastraipos d punktas pakeičiamas taip:
„d)
būtinos išlaidos - tai išlaidos, patirtos perkant įrangą ar paslaugas, paminėtas Sprendimo 90/424/EEB 3 straipsnio 2 dalies pirmoje, antroje ir trečioje įtraukose, 3a straipsnio 3 dalies antroje įtraukoje ir 11 straipsnio 4 dalies a punkto i-iv papunkčiuose ir b punkte, kurių pobūdis ir tiesioginis ryšys su šio reglamento 3 straipsnyje apibrėžtomis, reikalavimus atitinkančiomis išlaidomis buvo įrodyti;“.
3)
3 straipsnio a ir b punktai pakeičiami taip:
„a)
greitą ir adekvačią kompensaciją, suteikiamą savininkams už privalomą jų gyvūnų užmušimą arba prireikus už privalomą kiaušinių sunaikinimą, remiantis Sprendimo 90/424/EEB 3 straipsnio 2 dalies pirma ir septinta įtrauka, 3a straipsnio 3 dalies pirma įtrauka ir 11 straipsnio 4 dalies a punkto i papunkčiu;
b)
veiklos išlaidas, apmokėtas ir susijusias su privalomo užkrėstų gyvūnų užmušimo ir produktų sunaikinimo priemonėmis, patalpų valymu ir dezinfekcija, ir su užkrėstos įrangos valymu ir dezinfekcija arba, kai būtina - sunaikinimu, remiantis Sprendimo 90/424/EEB 3 straipsnio 2 dalies pirma, antra ir trečia įtraukomis, 3a straipsnio 3 dalies antra įtrauka ir 11 straipsnio 4 dalies a punkto i-iv papunkčiais ir b punktu;“.
4)
7 straipsnio 2 dalies antra pastraipa pakeičiama taip:
„1 dalies a punkte nurodytos finansinės ataskaitos skyrius „veiklos išlaidos“ remiantis IV priedu pateikiamas elektroninės rinkmenos forma per šešiasdešimt kalendorinių dienų nuo pranešimo apie konkretų sprendimą, nustatantį finansinės paramos pradžią, dienos.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugpjūčio 1 d.